એક મિત્રને અમેરિકા જવાનું થયું. તેમને મુંબઈ સુધી મૂકવા જવાનું થયું. સવારે પાંચ વાગ્યે મોટરરસ્તે મુંબઈ જવાનો અમારો કાર્યક્રમ હતો. એમનું વિમાન તો આંતરરાષ્ટ્રીય વિમાનમથકેથી રાત્રે પોણા બાર વાગ્યે ઊપડવાનું હતું. સમયસર પહોંચી શકાય તે માટે સલામતમાં સલામત સમયગાળો અમે રાખ્યો હતો. એટલે ચિંતાને આમ તો કોઈ કારણ નહોતું પણ સવારે પાંચ વાગ્યે રવાના થતા પહેલાં ઘરમાંથી બહાર નીકળતાં જ બિલાડી આડી ઊતરી! પગ તરત થંભી ગયા. પાંચ મિનિટ પછી મોટરમાં બેસીને રવાના થયા પણ માર્ગમાં જ્યાં પણ કાંઈક અવરોધ જેવું લાગે ત્યાં તરત બિલાડીનાં દર્શન થતાં! હકીકતે બિલાડી આડી ઊતરે તો કંઈ ઊંધુંચત્તું થઈ જાય છે એ વાત તદ્દન ખોટી જ છે. આપણે માનીએ કે બિલાડી આડી ઊતરી અને બિલાડીને લાગતું હશે કે માણસ આડો ઊતર્યો! અમદાવાદથી મુંબઈ સુધીના રસ્તામાં ઠેરઠેર મોટા અકસ્માતો નજરે પડ્યા અને આ અકસ્માતને કારણે ઠેરઠેર સંખ્યાબંધ ભારખટારાઓની લાંબી કતારો લાગી ગઈ હતી.